CELEX: 62015TN0094
Language: da
Date: 2015-02-19 00:00:00
Title: Sag T-94/15: Sag anlagt den 19. februar 2015 — Binca Seafoods mod Kommissionen

11.5.2015   
            
            
               DA
            
            
               Den Europæiske Unions Tidende
            
            
               C 155/30
            
         Sag anlagt den 19. februar 2015 — Binca Seafoods mod Kommissionen
   (Sag T-94/15)
   (2015/C 155/35)
   Processprog: tysk
   
      Parter
   
   
      Sagsøger: Binca Seafoods GmbH (München, Tyskland) (ved Rechtsanwalt H. Schmidt)
   
      Sagsøgt: Europa-Kommissionen
   
      Sagsøgerens påstande
   
   Sagsøgeren har nedlagt påstand om, at Kommissionens gennemførelsesforordning (EU) nr. 1358/2014 af 18. december 2014 om ændring af forordning (EF) nr. 889/2008 om gennemførelsesbestemmelser til Rådets forordning (EF) nr. 834/2007, for så vidt angår økologiske akvakulturdyrs oprindelse, opdrætspraksis for akvakulturdyr, foder til økologiske akvakulturdyr og produkter og stoffer, der er tilladt i produktionen af økologisk akvakultur (EUT L 365, s. 97), annulleres.
   
      Søgsmålsgrunde og væsentligste argumenter
   
   Til støtte for søgsmålet har sagsøgeren fremsat tre anbringender.
   
               1.
            
            
               Første anbringende: Tilsidesættelse af artikel 16 (friheden til at oprette og drive egen virksomhed), artikel 20 (lighed for loven) og artikel 21 (ikke-forskelsbehandling) i Den Europæiske Unions charter om grundlæggende rettigheder som følge af vilkårlig forskelsbehandling.
               Sagsøgeren har gjort gældende, at Europa-Kommissionen i gennemførelsesforordningen har fastsat overgangsforanstaltninger og særlige bestemmelser vedrørende andre økologiske akvakulturer, men vilkårligt har undladt at forlænge den i henhold til artikel 95, stk. 11, i forordning nr. 889/2008 (1) fastsatte overgangsperiode, der udløb den 1. januar 2015.
               Europa-Kommissionen er bekendt med, at selv om pangasius bliver opdrættet fuldstændig økologisk fra tidspunktet for gydningen, så provokeres ægløsningen fra de hunner, der opdrættes i den økologiske akvakultur, imidlertid ved hormontilskud. Eftersom denne metode ikke er i overensstemmelse med de fremtidige genelle EU-retlige regler om akvakultur, og idet andre metoder til udløsning af gydningen stadig er under udvikling, er det nødvendigt, at overgangsperioden forlænges.
            
         
               2.
            
            
               Andet anbringende: Tilsidesættelse af den af Rådet tildelte gennemførelsesbeføjelse
               Sagsøgeren har gjort gældende, at Kommissionen har tilsidesat den af Rådet tildelte beføjelse til at udvikle EU-rettens lovgivningsmæssige ramme vedrørende økologisk akvakultur så skånsomt, at der opnås de tilsigtede fremskridt inden for den økologiske produktionsteknik ved udfasning af overgangsbestemmelser, men ikke ved udfasningen af sådanne regler fra 2009, der har til følge, at akvakulturer, der er blevet økologisk certificerede i medfør af anerkendte regler, bliver fortrængt fra det økologiske marked.
            
         
               3.
            
            
               Tredje anbringende: Tilsidesættelse af retten til fri verdenshandel
               Europa-Kommissionen har bevidst truffet afgørelse om ikke at tage hensyn til de i fællesskab udarbejdede regler, der er indeholdt i Codex Alimentarius, selv om den i overensstemmelse med kodeksens systematik ikke modsatte sig anvendelsen af den generelle regel, hvorefter unge dyr, der ikke hidrører fra en økologisk bestand, må udsættes i en økologisk akvakultur, såfremt man ikke kan få dem til at formere sig, når de opdrættes økologisk, men støttede denne formulering sammen med de andre deltagere i Codex Alimentarius. Den Europæiske Union kan ikke frigøre sig fra denne konsensus uden at tilsidesætte sine forpligtelser i henhold til WTO-aftalen om tekniske handelshindringer.
            
         
      (1)  Kommissionens forordning (EF) nr. 889/2008 af 5.9.2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol (EUT L 250, s. 1).